כ-6,000 בני אדם, מעמק חפר ומכל הארץ באו לטעום, להכיר וליהנות מהטוב והיופי שיש לעמק שלנו להציע – ביריד הרחוב הראשון בעמק חפר.
האירוע, שהופק על ידי כלכלית עמק חפר בשיתוף מבשלת בירה אלכסנדר, התבסס על תוצרת מקומית של אנשי העמק, וסיפק חוויה נפלאה של מוזיקה טובה, דוכני מזון ושתייה, דוכני יצירה של אומנים ובעלי עסקים, וכולם משלנו.ביום שישי הראשון של חודש נובמבר יצאו משגרתם היום-יומית רחובות פארק התעשיות של עמק חפר, ופתחו את שעריהם לתושבי העמק והסביבה. באותו בוקר נסגר לתנועה רחוב החריש לטובת יריד הרחוב הראשון של עמק חפר. אירוע זה חָבַר לאירוע השנתי המסורתי, האלכסנדרפסט מבית "בירה אלכסנדר".
גולת הכותרת של היריד הייתה לבסס את דוכני המכירה השונים על תוצרת מקומית של יצרנים ובעלי עסקים מיישובי עמק חפר. כך התמלא הרחוב בדוכני אוכל ושתייה, משאיות מזון, דוכני מכירה של יוצרים ואומנים מהבית, תוצרת חקלאית ובעלי עסקים מתחומים שונים.
אלפים רבים הגיעו ליריד, אכלו, שתו, רכשו תוצרת מקומית. בשלב מסוים, היריד הפך למעין מסיבת רחוב, כשצעירות וצעירים רבים רקדו לצלילי מוסיקה חיה.
ראשי המועצות השכנות - ראש מועצת זמר תמים יאסין חרזאללה וראש מועצת אליכין עזורי שרוני - הגיעו לאירוע וסיירו בו עם ראשת המועצה ד"ר גלית שאול. ביריד השתתפו, בהנאה רבה, גם סגני ראשת המועצה עו"ד חיזקי סיבק ועו"ד גיא ויצ'לבסקי, מנכ"ל כלכלית עמק חפר אלון הימן ויו״ר הוועדה לעסקים ויזמות רעיה קידר.
יריד "האנשים שעושים את העמק" הוא חלק מקידום התיירות בעמק חפר, באירועים החושפים לקהל מכל הארץ אתרים, עסקים ותוצרת מן העמק.
ביריד אף פעל דוכן שהציג מוקדי תיירות במרחבי עמק חפר - אטרקציות, אתרים היסטוריה ומורשת ואתרי טבע ייחודיים.
שגיא בן יואב, סמנכ"ל פיתוח עסקי ומנהל פארק התעשיות, סיכם את האירוע: "היריד הצליח יותר מהמצופה, וזה תמריץ משמעותי להמשיך לקיים אותו שוב. המטרה שלנו הייתה לתת במה ל'אנשים שעושים את העמק' - עסקים ויזמים מקומיים, שהופכים את העמק שלנו למיוחד ולייחודי. נראה שעמדנו במטרה הזו, ובגדול. האנשים שהובילו את האירוע הזה מטעם מנהלת העסקים של כלכלית עמק חפר היו רעות מטרסו-מקורי, טלי רפאל, יורם בר וסיגל מהצרי – ולהם מגיעה תודה גדולה".